(ร่าง)

ข้อบัญญัติองค์การบริหารส่วนตำบลเขากระปุก

เรื่อง หลักเกณฑ์การคัดแยก และกำจัดมูลฝอย

พ.ศ. ....

โดยที่เป็นการสมควรตราข้อบัญญัติองค์การบริหารส่วนตำบลเขากระปุก ว่าด้วยหลักเกณฑ์การคัดแยก และกำจัดมูลฝอย

อาศัยอำนาจตามมาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และที่แก้ไขเพิ่มเติม ประกอบกับมาตรา ๓๔/๓ แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. ๒๕๓๕ และที่แก้ไขเพิ่มเติม องค์การบริหารส่วนตำบลเขากระปุก
โดยความเห็นชอบของสภาองค์การบริหารส่วนตำบลเขากระปุก และนายอำเภอท่ายาง จึงตราข้อบัญญัติ
ไว้ดังต่อไปนี้

ข้อ ๑ ข้อบัญญัตินี้เรียกว่า “ข้อบัญญัติองค์การบริหารส่วนตำบลเขากระปุก เรื่อง หลักเกณฑ์
การคัดแยก และกำจัดมูลฝอย พ.ศ. ...”

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลเขากระปุก เมื่อพ้นกำหนด
เก้าสิบวันนับแต่วันประกาศในราชกิจจานุเบกษาเป็นต้นไป

ข้อ ๓ บรรดาข้อบัญญัติ ระเบียบ ข้อบังคับ ประกาศ หรือคำสั่งอื่นใดในส่วนที่ได้ตราไว้แล้ว
ในข้อบัญญัตินี้หรือซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ ๔ ในข้อบัญญัตินี้

“มูลฝอย” หมายความว่า เศษกระดาษ เศษผ้า เศษอาหาร เศษสินค้า เศษวัตถุ ถุงพลาสติก ภาชนะ ที่ใส่อาหาร เถ้า มูลสัตว์ ซากสัตว์ หรือสิ่งอื่นใดที่เก็บกวาดจากถนน ตลาด ที่เลี้ยงสัตว์ หรือที่อื่น และหมายความรวมถึงมูลฝอยที่เป็นพิษหรืออันตรายจากชุมชน

“มูลฝอยอินทรีย์” หมายความว่า มูลฝอยที่ย่อยสลายได้ง่าย เช่น ซากหรือชิ้นส่วนของพืชและสัตว์ มูลสัตว์ เศษอาหาร หรือมูลฝอยอื่น ๆ ที่ย่อยสลายได้ง่าย

“มูลฝอยนำกลับมาใช้ใหม่” หมายความว่า มูลฝอยที่นำกลับมาใช้ใหม่ หรือนำมาผลิตเป็นผลิตภัณฑ์ใหม่ได้ เช่น แก้ว กระดาษ โลหะ พลาสติก เป็นต้น

“มูลฝอยที่เป็นพิษหรืออันตรายจากชุมชน” หมายความว่า มูลฝอยที่ปนเปื้อนหรือมีส่วนประกอบของวัตถุที่เป็นอันตรายหรือกระทบต่อสุขภาพอนามัยของบุคคล หรือมีผลกระทบต่อสิ่งแวดล้อม เช่นหลอดไฟ ถ่านไฟฉาย แบตเตอรี่ กระป๋องและภาชนะอื่นใดที่ใช้บรรจุสารเคมี หรือวัตถุที่อาจเป็นอันตราย ข้างต้น

“มูลฝอยทั่วไป” หมายความว่า มูลฝอยประเภทอื่น นอกจากมูลฝอยอินทรีย์ มูลฝอยที่
นำกลับมาใช้ใหม่ หรือมูลฝอยที่เป็นพิษหรือเป็นอันตรายจากชุมชน

“อาคาร” หมายความว่า ตึก บ้าน เรือน โรง ร้าน เรือ แพ ตลาด คลังสินค้า สำนักงาน หรือสิ่ง
ปลูกสร้างอื่นๆ ซึ่งบุคคลอาจเข้าอยู่ หรือเข้าใช้สอยได้ และหมายความรวมถึงอัฒจันทร์ เขื่อน ประตูน้ำ อุโมงค์ หรือป้ายตามกฎหมายว่าด้วยการควบคุมอาคารด้วย

“ตลาด” หมายความว่า สถานที่ซึ่งปกติจัดไว้ให้ผู้ค้าขายใช้เป็นที่ชุมชนเพื่อจำหน่ายสินค้า ประเภทสัตว์ เนื้อสัตว์ ผัก ผลไม้ หรืออาหารอันมีสภาพเป็นของสด ประกอบหรือปรุงแล้ว หรือ ของเสียง่าย ทั้งนี้ ไม่ว่าจะมีการจำหน่ายสินค้าประเภทอื่น ๆ ด้วยหรือไม่ก็ตาม และหมายความ รวมถึงบริเวณซึ่งจัดไว้สำหรับให้ผู้ค้าใช้เป็นที่ชุมนุมเพื่อจำหน่ายสินค้าประเภทดังกล่าวเป็นประจำ หรือเป็นครั้งคราว หรือตามวัน
ที่กำหนด

ข้อ 5 ให้นายกองค์การบริหารส่วนตำบลเขากระปุก รักษาการให้เป็นไปตามข้อบัญญัตินี้และให้มีอำนาจออกระเบียบ ประกาศ หรือคำสั่งเพื่อปฏิบัติการให้เป็นไปตามข้อบัญญัตินี้

การคัดแยก

ข้อ 6 ให้เจ้าของหรือผู้ครอบครองอาคารคัดแยกมูลฝอยแต่ละประเภท ดังนี้

(๑) มูลฝอยทั่วไป

(๒) มูลฝอยอินทรีย์

(๓) มูลฝอยนำกลับมาใช้ใหม่

(๔) มูลฝอยที่เป็นพิษหรืออันตรายจากชุมชน

ข้อ 7 เจ้าของหรือผู้ครอบครองอาคารต้องบรรจุมูลฝอยที่คัดแยกแล้วแต่ละประเภทตาม
ข้อ 6 ในถุงหรือภาชนะบรรจุมูลฝอยให้เพียงพอและเหมาะสมกับประเภทของมูลฝอยนั้น ถุงสำหรับบรรจุ
มูลฝอยต้องมีความทนทาน ไม่ฉีกขาดง่าย ไม่รั่วซึม มีขนาดที่เหมาะสมสามารถเคลื่อนย้ายได้โดยสะดวก การบรรจุมูลฝอยลงในถุงต้องมีปริมาณที่เหมาะสม ปิดถุงด้วยการมัดหรือผนึกด้วยวิธีอื่นใดให้มิดชิด รวมทั้งจัดการป้องกันมิให้มูลฝอย น้ำ กลิ่น หรือสิ่งอื่นอันเกิดจากมูลฝอยตกหล่นรั่วไหลออกจากถุง ภาชนะบรรจุมูลฝอย
ต้องทำจากวัสดุที่แข็งแรง ทนทาน ไม่รั่วซึม การบรรจุมูลฝอยลงในภาชนะบรรจุมูลฝอย ต้องบรรจุในปริมาณ
ที่เหมาะสม ไม่ล้นออกนอกภาชนะ มีฝาปิดมิดชิดเพื่อมิให้มูลฝอย น้ำ กลิ่น หรือสิ่งอื่นอันเกิดจากมูลฝอย
ตกหล่น รั่วไหลออกจากภาชนะ สัตว์และแมลงเข้าไปในภาชนะได้

ภาชนะบรรจุมูลฝอยต้องมีลักษณะที่เหมาะสมกับการใช้งาน โดยมีสีเฉพาะสำหรับรองรับ
มูลฝอยแต่ละประเภท หรืออาจกำหนดข้อความหรือสัญลักษณ์อื่นซึ่งแสดงถึงมูลฝอยประเภทนั้นไว้อย่างชัดแจ้งที่ภาชนะบรรจุมูลฝอยแทนก็ได้

(๑) สีน้ำเงิน สำหรับมูลฝอยทั่วไป

(๒) สีเขียว สำหรับมูลฝอยอินทรีย์

(๓) สีเหลือง สำหรับมูลฝอยนำกลับมาใช้ใหม่

(๔) สีส้ม สำหรับมูลฝอยที่เป็นพิษหรืออันตรายจากชุมชน

ข้อ 8 เจ้าของหรือผู้ครอบครองอาคารสถานที่เอกชนที่เปิดให้ประชาชนเข้าไปได้ ต้องจัดให้มีภาชนะรองรับมูลฝอยให้เพียงพอและเหมาะสมกับประเภทของมูลฝอย และทำการคัดแยกแล้วแต่ละประเภทตามข้อ 6 และข้อ 7 โดยต้องจัดการให้ถูกสุขลักษณะ

ข้อ 9 มูลฝอยที่มีสภาพ ลักษณะ หรือขนาด ที่ไม่สามารถบรรจุในถุงหรือภาชนะบรรจุมูลฝอยได้ให้คัดแยกไว้ต่างหาก ตามประเภทของมูลฝอย โดยต้องจัดการให้ถูกสุขลักษณะ ตามที่องค์การบริหาร
ส่วนตำบลเขากระปุกประกาศกำหนด

การกำจัด

ข้อ 10 เจ้าของหรือผู้ครอบครองอาคาร จะต้องไม่ปล่อยให้มีมูลฝอยสะสมจนก่อให้เกิดเหตุเดือดร้อนรำคาญต่อประชาชน ชุมชน หรือเป็นแหล่งเพาะพันธุ์หรือแพร่กระจายของเชื้อโรค

ข้อ 11 เพื่อประโยชน์ในการกำจัดมูลฝอย ให้เจ้าของหรือผู้ครอบครองอาคาร คัดแยก
มูลฝอยที่ย่อยสลายง่าย มูลฝอยที่ย่อยสลายยาก และมูลฝอยที่ไม่ย่อยสลาย ก่อนนำไปกำจัดอย่างถูกต้องตามข้อ 12 ทั้งนี้การกำจัดให้ทำตามความเหมาะสมกับลักษณะทางกายภาพและคุณสมบัติของมูลฝอยนั้น หรือสอดคล้องกับสภาพภูมิสังคม และระมัดระวังให้เกิดผลกระทบต่อประชาชน ชุมชน และสิ่งแวดล้อมน้อยที่สุด

ข้อ 12 การกำจัดมูลฝอย ให้ดำเนินการตามวิธีการหนึ่งหรือหลายวิธีดังนี้

(1) การฝังกลบอย่างถูกหลักสุขาภิบาล

(2) การหมักทำปุ๋ยหรือชีวภาพ

(3) การกำจัดด้วยพลังงานความร้อน

(4) การแปรสภาพเป็นเชื้อเพลิงหรือพลังงาน

(5) วิธีอื่นตามที่กระทรวงมหาดไทยกำหนด หรือคณะกรรมการจังหวัดให้คำแนะนำ หรือตามที่องค์การบริหารส่วนตำบลเขากระปุกประกาศกำหนด

ข้อ 13 ผู้ใดฝ่าฝืนข้อบัญญัตินี้ มีโทษปรับไม่เกินหนึ่งพันบาท

ประกาศ ณ วันที่………. เดือน...................... พ.ศ. ....

(ลงชื่อ)

(นายธีรพงษ์ เอี่ยมสะอาด)

 นายกองค์การบริหารส่วนตำบลเขากระปุก

เห็นชอบ

(ลงชื่อ)

 (นายประทีป นทีทวีวัฒน์)

 นายอำเภอท่ายาง